Kærendes anmodning om forelæggelse for EU-Domstolen, i sag om beslaglæggelse af leaset bil med henblik på konfiskation, tages ikke til følge
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;
Internationalt samarbejde;

Om præjudiciel forelæggelse  

Sag 102/2021

Kendelse afsagt 28. juni 2022   

Anklagemyndigheden
mod
Nordania Finans A/S
og   
Person 1

Ikke forelæggelse af præjudicielle spørgsmål for EU-Domstolen i sag om beslaglæggelse af bil
med henblik på tredjemandskonfiskation

Person 2, som er Person 1's ægtefælle, blev den 5. april 2021 sigtet for overtrædelse af færdselsloven
ved at have kørt mindst 103 km/t i et område med en hastighedsbegrænsning på 50 km/t. Bilen blev
samtidig beslaglagt med henblik på konfiskation efter færdselslovens § 133 a, stk. 2, 2. pkt.   

Bilens ejer er Nordania Finans A/S, som har leaset den til Volvo Car Denmark A/S, som har
videreleaset bilen til First Rent A Car A/S, der er en del af Hertz Franchise, som har udlånt bilen til
Person 1.   

Beslaglæggelsen blev godkendt og opretholdt af såvel byretten som landsretten.   

Spørgsmålet for Højesteret var, om der skulle ske præjudiciel forelæggelse for EU-Domstolen om
forholdet mellem færdselslovens § 133 a, stk. 2, 2. pkt., og artikel 17 i Den Europæiske Unions
Charter om grundlæggende rettigheder, hvilket hverken byretten eller landsretten fandt grundlag for.

Højesteret fastslog, at EU-Domstolen som udgangspunkt har kompetence til at besvare præjudicielle
spørgsmål af den ovenfor nævnte karakter, men at det danske EU-forbehold på området for retlige og
indre anliggender (retsforbeholdet) er til hinder for, at der sker præjudiciel forelæggelse for EU-
Domstolen i den foreliggende sag.